Odgovor Ministarstva poljoprivrede i ruralnog razvoja na pitanja DN Vijesti, vezana za Pivsko jezero

1 Ko je prethodnih pet godina dobio koncesiju za pomenutu vjestačku akumulaciju?

U poslednjih pet godina, sve do raspisivanja javog oglasa za ustupanje ribljeg fonda na korišćenje (oglas raspisan u februaru 2014), korisnik ribljeg fonda u ribolovnim vodama ograničenim administrativnim granicama opštine Plužine, koji obuhvata i Pivsku akumulaciju, bilo je NVO Udruženje lovaca i ribolovaca”Bajo Pivljanin”.

Kako je javni poziv za ustupanje ribljeg fonda završen, a ova organizacija nije ispunila uslove definisane oglasom, trenutno ne postoji korisnik ribljeg fonda na tom području.

U tom slučaju, a u skladu sa Zakonom o slatkovodnom ribarstvu (“Sl.list CG”, br. 11/07), kontrolu svih ribolovnih aktivnosti obavlja Uprava za inspekcijske poslove i Uprava policije, u okviru svojih redovnih aktivnosti.

2 Ko je dužan da kontroliše da li je došlo do unošenja novih vrsta?

Do raspisivanja javnog oglasa, za kontrolu na terenu dužan je bio korisnik ribljeg fonda - udruženje “Bajo Pivljanin”, koji je imao zakonsku obavezu da formira ribočuvarsku službu, kao i ribarska inspekcija. Kako smo naveli u prethodnom odgovoru, u situaciji kada nemamo novog korisnika (prema javnog oglasu), kontrolu svih aktivnosti sprovodi ribarski inspektor Uprave za inspekcijske poslove.

Napominjemo da je u periodu od 2008. do 2010. Prirodno matematički fakultet, odnosno, naučnici koji rade na ovom fakultetu su, za potrebe izrade Ribolvne osnove sliva Pivskog jezra, sproveli naučna istraživanja tog sliva, a koja su dokazala sledeće:

* Između ostalih vrsta riba “klen (*Squalis cephalus*)” je vrsta koja naseljava ovo jezero;
* “kinez” nije na spisku vrsta riba koje naseljavaju ovo jezero.

Ministarstvo poljoprivrede ne posjeduje zvanične podatke niti dokaze da je došlo do unošenja nedozvoljenih vrsta ribe u Pivsko jezero. Ukoliko NVO Grin Hom ima relevantne dokaze da je neko unio nedozvoljene vrste riba u Pivsko jezero, pozivamo ih da ih dostave nadležnim institucijama, kako bi počinioci bili sankcionisani, u skladu sa zakonom.

3 Šta namjeravate da preduzmete povodom pomenutog slučaja?

Ministarstvo poljoprivrede će nastaviti da sprovodi Zakon o slatkovodnom ribarstvu i da poštuje podatke nadležnih naučnih institucija, kao jedinih relevantnih za davanje naučnih mišljenja u ovoj oblasti.

U narednom periodu, očekujemo da će organizacije koje nijesu ispunile uslove iz oglasa za ustupanje na korišćenje ribljeg fonda otkloniti nedostatke i da ćemo imati korisnike svih ribolovnih voda u Crnoj Gori, pa i na Pivskom jezeru, koji će kvalitetno čuvati ribljni fond i unapređivati ga.